sodba II U 153/2010
Sodna praksa Upravnega sodišča, 2011-06-08

komunalni prispevek - odmera komunalnega prispevka - nadomestna gradnja - gradnja novega objekta

Ker gre v obravnavani zadevi za gradnjo novega objekta in ne za nadzidavo, dozidavo, rekonstrukcijo oz. za gradnjo na obstoječi gradbeni parceli oz. za nadomestno gradnjo, je bil tožniku komunalni prispevek utemeljeno odmerjen od celotne neto tlorisne površine zgrajenega objekta.

2.Zahteva tožnika za povrnitev stroškov postopka se zavrne.

Z izpodbijano odločbo je prvostopni upravni organ odmeril tožniku komunalni prispevek od novogradnje stanovanjske hiše,  na zemljišču s parcelno št. 263 in 264/1 k.o. ..., za priključitev na javno cestno in vodovodno omrežje ter javne površine v višini 3.144,15EUR. V obrazložitvi navaja, da je na podlagi projektne dokumentacije upravni organ ugotovil, da se s predvidenim posegom povečuje obremenitev komunalne infrastrukture, zato je investitor po Odloku o merilih o odmeri komunalnega prispevka in programov opremljanja za gradnjo komunalne infrastrukture za območje Občine Ormož (Odlok, Uradni vestnik Občine Ormož št. 17/08-UPB-1) zavezanec za plačilo komunalnega prispevka za priključitev na javno cestno in vodovodno omrežje ter javne površine. V nadaljevanju podaja izračun komunalnega prispevka in kot podlaga za izračun navaja velikost funkcionalnega zemljišča v izmeri 500 m2 in neto tlorisno površino predvidenega objekta v velikosti 114,67 m2. Župan Občine Ormož je z odločbo št. 354-015/2010 0291 z dne 19. 3. 2010 v pritožbenem postopku navedeno prvostopno odločbo potrdil in pritožbo tožnika zavrni. V zvezi s pritožbenim ugovorom, da bi naj na zemljišču obstajal objekt in da pri izračunu komunalnega prispevka ni bila upoštevana tlorisna površina bivše stanovanjske zgradbe, pritožbeni organ ugotavlja, da v predloženih projektih ni nikjer naveden obstoječi objekt, prav tako je upravni organ druge stopnje z ogledom dejanskega stanja v naravi ugotovil, da na predmetnih parcelah leži le nekaj vej, sicer pa sta parceli povsem prazni in brez kakršnegakoli stanovanjskega objekta.

Tožnik se z izpodbijano odločitvijo ne strinja in ponavlja pritožbene ugovore, da se pri odmeri komunalnega prispevka ni upoštevala tlorisna površina bivše stanovanjske stavbe, ki je stala na parceli 263 in je bila priključena prav tako na javno cesto in javni vodovod, ki pa jo je zaradi dograjenosti med tem odstranil. Predlaga, da zaradi nespoštovanja določil Odloka sodišče tožbi ugodi in izpodbijano odločbo odpravi ter zadevo vrne v odločanje pristojnemu upravnemu organu. Zahteva tudi povračilo stroškov postopka.

Tožena stranka v odgovoru na tožbo vztraja pri izpodbijani odločbi iz razlogov razvidnih iz njene obrazložitve in predlaga da sodišče tožbo kot neutemeljeno zavrne.

V skladu z določbo 80. člena Zakona o prostorskem načrtovanju (ZPNačrt, Ur. list RS, št. 33/2007) je zavezanec za plačilo komunalnega prispevka investitor objekta, ki se na novo priključuje na komunalno opremo ali ki povečuje neto tlorisno površino objekta ali spreminja njegovo namembnost. Tudi Odlok določa, da je zavezanec za plačilo komunalnega prispevka investitor oziroma lastnik objekta, ki s predvidenim posegom povečuje obremenitev komunalne infrastrukture. Za odmero komunalnega prispevka je razen pravne podlage odločilnega pomena, kako je gradnja opredeljena v projektni dokumentaciji. V obravnavanem primeru je, kot izhaja iz podatkov predloženega upravnega spisa, iz projektne dokumentacije razvidno, da gre v zadevi za gradnjo novega objekta in sicer na parceli velikosti 500 m2 in da znaša neto tlorisna površina predvidenega objekta 114,67 m2. Iz dokumentacije je tudi razvidno, da se na obravnavani parceli nahaja le par sadnih dreves, sicer pa je parcela prosta. Iz lokacijske informacije pa je razvidno, da je celotna parcelo opredeljena kot nezazidano stavno zemljišče. Ker gre torej za gradnjo novega objekta, je tudi po presoji sodišča tožnik v skladu z odločbo 80. člena ZPNačrt ter Odloka zavezanec za plačilo komunalnega prispevka. Sodišče se tudi strinja s stališčem tožene stranke, da glede na predloženo dokumentacijo tožnikov tožbeni ugovor, da bi se mu pri odmeri komunalnega prispevka morala upoštevati površina obstoječe stanovanjske stavbe v izmeri 85 m2, ni utemeljen. Po določbi 9. člena Odloka o bi bilo mogoče odmeriti komunalni prispevek v višini razlike med neto tlorisno površino novega objekta in neto tlorisno površino obstoječega objekta le v primeru, če bi prišlo do nadzidave, dozidave, rekonstrukcije, gradnje na obstoječi gradbeni parceli ali nadomestne gradnje. V obravnavani zadevi pa gre za gradnjo novega objekta, zato je bil po presoji sodišča tožniku v skladu z določbo 80. člena ZPNačrt ter Odloka komunalni prispevek utemeljeno odmerjen od celotne neto tlorisne površine zgrajenega objekta to je od 114,67 m2.

Ker je sodišče glede na vse navedeno ugotovilo, da je izpodbijana odločba pravilna in zakonita, je  tožbo  na podlagi prvega odstavka 63. člena Zakona o upravnem sporu (ZUS-1, Ur. list RS, št. 105/2006 in 62/2010)  kot neutemeljeno zavrnilo

Sodišče je tudi zavrnilo zahtevek tožeče stranke za povrnitev stroškov postopka. Navedena odločitev temelji na določbi četrtega odstavka 25. člena ZUS-1, ki določa, da če sodišče tožbo zavrne, vsaka stranka sama trpi svoje stroške postopka.

ZPNačrt člen 80. Odlok o merilih o odmeri komunalnega prispevka in programov opremljanja za gradnjo komunalne infrastrukture za območje

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.